**Savcor Oy** on globaali yritys, joka on erikoistunut saha- ja metsäteollisuuden tietojärjestelmiin sekä teollisten prosessien prosessidiagnoosijärjestelmiin. Nykyään yhtiön omistaa yhdysvaltalainen pörssiyhtiö Trimble. Suomessa yhtiön toimitilat sijaitsevat Mikkelissä. Tytäryhtiöitä on kaksi: Brasiliassa toimii Savcor Limitada ja Saksassa Savcor GmbH. Yrityksen liikevaihto oli noin 11,5 miljoonaa vuonna 2015. Työntekijöitä yrityksellä on noin 100.

Historia
--------

Lappeenrannan teknillisen korkeakoulun metallurgian assistentti Hannu Savisalo, vaimonsa Ulla ja kaksi muuta diplomi-insinööripariskuntaa perustivat Savcorin vuonna 1981 liikeideana korroosion torjunta sähkökemiallisen pinnoituksen avulla. Yrityksen ensimmäisiä asiakkaita olivat Kaukas ja muut paperi- ja sellutehtaat. Vienti alkoi 1986 kaupasta portugalilaiselle sellutehtaalle. Toinen asiakastoimiala yrityksen pinnoitustoiminnan varhaisvaiheissa olivat vesi- ja jätevesilaitokset.

Yhtiön *Savcor Art* -yksikkö estää korroosiota betonirakenteissa. Aiemmin yritysryhmään kuului satamakonttien paikannukseen erikoistunut ohjelmistotalo *Savcor One*, jonka Konecranes osti 2007.

Metsälogistiikkaan erikoistunut *Savcor Forest* kasvoi perustamalla tai ostamalla yrityksiä. Yhdysvaltalainen Conrex hankittiin 1991, Masser Oy 1993, Suomen Metsätieto Oy 1996 ja Sunit Mobile Oy 1996. Perustettuja yrityksiä olivat Sunit Ltd Isoon-Britanniaan 1996, Savcor Limitada Brasiliaan 1999 ja Forst Informationssysteme Wolfegg GmbH Saksaan vuonna 2000. Vuonna 2004 Savcor osti Metsähallitukselta metsäsektorin asiantuntijapalveluihin keskittyneen Indufor Oy:n, mutta myi sen jo vuonna 2007 pois toimivalle johdolle.

Vuonna 2002 Savcorille myönnettiin Tasavallan Presidentin kansainvälistymispalkinto.

*Savcor FACE Technologies* on erikoistunut elektroniikka- sekä matkapuhelinkomponenttien valmistukseen. Savcor FACElla oli kaksi tehdasta Kiinassa Kantonissa ja yksi Pekingissä. Kantonin tehdas suljettiin kannattamattomana kesällä 2012 ja Pekingin tehdas kesällä 2014.*lähde?**selvennä*

Vuonna 2009 Savcor osti elektroniikan automaatiojärjestelmiin erikoistuneen pörssiyhtiön Cencorpin osake-enemmistön. Cencorp on perustettu 1978 Yhdysvaltain Coloradossa, mutta siirtyi 1999 suomalaisen PMJ Automecin omistukseen.. Cencorp on ollut raskaasti tappiollinen koko 2000-luvun ajan. Syksyllä 2012 Cencorp kertoi käynnistävänsä aurinkokennojen valmistuksen Mikkelissä, mutta tulokset ovat jääneet heikoiksi*kenen mukaan?*.

Kesällä 2013 Savcor ilmoitti laittavansa Australian ART-liiketoiminnan (Advanced Rehabilitation Technology) myyntiin. Se käsittää putkistojen ja muun teollisen infrastruktuurin kunnossapitoa etenkin energia-, jätevesi- ja kaivostoimialoilla.

Maaliskuussa 2014 yhtiö ilmoitti myyneensä Australian ART liiketoiminnan ranskalaiselle Soletanche Freyssinetille.  Kauppa kuitenkin peruuntui toukokuussa ja Savcor Group Ltd:n pörssikurssi putosi 0,001 AUD tasolle. Kesäkuussa Savcor Group Limited hakeutui selvitystilaan, ja Hannu Savisalo ilmoitti Savcor-yhtiöiden 20 vuotta kestäneen retken Australiaan päättyneen.

Tammikuussa 2015 verottaja haki yhtiön konkurssiin 300 000 euron maksamattomien verovelkojen takia. Savisalo totesi, ettei konkurssihakemus kosketa millään tavalla toiminnallisia yhtiöitä. "Työpaikat eivät ole millään tavalla uhattuna tässä", hän sanoi. Helmikuussa yhtiö hakeutui itse yrityssaneeraukseen ja Pohjois-Savon käräjäoikeus hyväksyi saneerausmenettelyn aloittamisen. Toukokuussa yhtiö ilmoitti aikeistaan myydä Savcor Forest Oy pääomasijoittajille saneerausmenettelyyn liittyen .

Maaliskuussa 2017 amerikkalainen pörssiyhtiö Trimble osti Forest Systems ja Process Diagnostics -liiketoiminnan. Perinteinen korroosionesto­liiketoiminta jäi Savisalojen perheelle Savcor Tempo -nimiseen yritykseen, joka vuonna 2018 muutti nimensä takaisin Savcor Oy:ksi.*lähde?*

Tuotteet
--------

Yrityksen tuotteet on jaettu kahteen eri tiimiin:

* Process Analysis –tiimin tuote on prosessidiagnostiikkatyökalu Wedge, jonka avulla pystytään selvittämään teollisten prosessien syy-seuraussuhteita.
* Forest System –tiimissä luodaan toiminnanohjausjärjestelmiä metsä- ja puutuoteteollisuuden asiakkaille.

Lähteet
-------

1. ↑  Trimble Acquires Savcor Oy and Silvadata to Expand its Global Reach and SaaS Solutions for the Forest Industry  3.3.2017. Trimble Inc.. Viitattu 21.11.2017. (englanniksi)
2. ↑  Juha Markkanen: Maakunnan ääni: Savcor - Kyse on uskalluksesta ja innovatiivisuudesta  31.5.2005. Kauppapolitiikka-lehti, Ulkoasiainministeriö. Viitattu 3.6.2013. [vanhentunut linkki]
3. ↑  Yrityskauppahistoria Konecranes.  Arkistoitu 9.6.2013. Viitattu 3.6.2013.
4. ↑  Savcor, About Us: History
5. ↑  Kalevi Nikulainen: Jutel, Nordic ID ja Savcor, Kolmelle presidentin kansainvälistymispalkinto  13.3.2003. Digitoday. Viitattu 4.6.2013.
6. ↑  Katri Ojala: Pienestä ponnistaen globaaleille markkinoille  19.07.2010. gbtimes - the third angle. Viitattu 3.6.2013. [vanhentunut linkki]
7. ↑  Company History Cencorp Oyj. Viitattu 3.6.2013.
8. ↑  Gillian Tan: Savcor to Sell Advanced Rehabilitation Technology Unit  19.6.2013. The Wall Street Journal. Viitattu 2.8.2013.
9. ↑  ASX: Execution of conditional contract for sale of ART entities *savcor.com.au*.  3.3.2014.  Arkistoitu 5.2.2014. Viitattu 3.3.2014.
10. ↑  Länsi-Savo: Savcor selvitystilaan Australian pörssissä *lansi-savo.fi*.  27.6.2014.  Arkistoitu 28.6.2014. Viitattu 30.6.2014.
11. ↑  Yle: Verottaja hakee Savcor Groupia konkurssiin rästiin menneistä veloista *yle.fi*.  23.1.2015. Viitattu 23.1.2015.
12. ↑  Yle: Savcor Groupin emoyhtiö yrityssaneeraukseen *yle.fi*.  12.2.2015. Viitattu 6.3.2015.
13. ↑  Yle: Savcor Group aikoo myydä omistansa metsäalan yhtiö Savcorin *yle.fi*.  12.5.2015. Viitattu 4.6.2015.
14. ↑